**Η περιπέτεια του ΔΗΡΑΣ**

**Συνέντευξη Τύπου Δημάρχου Κω Θεοδόση Νικηταρά**

**Δευτέρα 18/5/2020**

ΔΗΡΑΣ, ένα μεγάλο **πολιτικό και κοινωνικό σκάνδαλο** που πλήγωσε την κοινωνία μας.

Που καταρράκωσε ανθρώπους, που χρέωσε το Δήμο μας.

Που πρέπει να κάνει όλους όσοι ενεπλάκησαν να ντρέπονται.

Μια υπόθεση αμετροέπειας, πρόκλησης

και τυχοδιωκτικής διαχείρισης της περιουσίας του Κωακού λαού

από την απελθούσα δημοτική αρχή,

που εξευτέλισε το Δήμο Κω.

Που οδήγησε για πρώτη φορά

στα χρονικά του Δήμου μας,

και ίσως ολόκληρης της Ελλάδας,

σε καταδίκη αιρετού για δόλο και σκοπιμότητα σε βάρος εργαζόμενων του Δήμου.

Την 1η Σεπτεμβρίου 2019 στο ΔΗΡΑΣ παραλάβαμε κυριολεκτικά ΧΑΟΣ.

* 2 κάμερες και λίγους, σε καθεστώς εργασιακής ομηρίας, εργαζόμενους.
* Ταμείο, δίχως ένα ευρώ.
* Χρέη, χρέη, χρέη και απαιτήσεις προς την επιχείρηση από όλες τις πλευρές.
* Απλήρωτους εργαζόμενους.
* Άλλους εργαζόμενους σε 2η επίσχεση εργασίας.
* Καταστρατήγηση των όρων χρηστής διοίκησης, όπως μη καταβολή μισθοδοσίας μέσω της Ενιαίας Αρχής Πληρωμών.
* Άμεσο κίνδυνο διακοπής μετάδοσης του τηλεοπτικού σήματος, λόγω χρεών στη DIGEA.
* Κατέστρεψαν τον εξοπλισμό και τον τρόπο λειτουργίας της τηλεόρασης.
* Όταν ο ΔΗΡΑΣ πρωτοπορούσε και είχε απευθείας συνδέσεις, 30 χρόνια πριν, σήμερα δε μπορεί να βγάλει ούτε ζωντανό δελτίο ειδήσεων. Απόλυτη διάλυση.
* Το ιστορικό Δημοτικό Ραδιόφωνο δεν υπάρχει πιά. Το έκλεισαν.
* Εγκατάσταση σε χώρο που τρέχουν νερά το χειμώνα, κάτω από τις κερκίδες του σταδίου.
* Δήλωναν, κατά παράβαση, φορολογική έδρα το κτίριο του Ακταίον. Xώρος που εδώ και χρόνια λειτουργεί ως ξενοδοχείο, με την επωνυμία “Albergo gelsomino”, με αποτέλεσμα να διερευνούμε και σε αυτό, τρόπο επίλυσης.

Με λίγα λόγια, παραλάβαμε μια μισοδιαλυμένη δημοτική επιχείρηση, με συκοφαντημένους και καταρρακωμένους εργαζόμενους, με χρέη βουνό.

Από την πρώτη μέρα προσπαθήσαμε να μπαλώσουμε τρύπες, να μη διακοπεί το σήμα της τηλεόρασης που θα επέφερε και το οριστικό κλείσιμό της (κανόνας ΕΣΡ), να δούμε τι παραλάβαμε και να σχεδιάσουμε τι πρέπει να γίνει και τι μπορούμε να κάνουμε.

**Με ειλικρίνεια σας λέω ότι μέχρι σήμερα ακόμα ψάχνουμε.**

Πολιτικά έχουμε σαφή εικόνα τι κάνανε.

Διοικητικά όμως πρέπει να αποκρυσταλλωθεί επίσημα.

Είναι τόσο σοβαρή η κατάσταση που οι συνδημότες μας πρέπει να μάθουν το τι έγινε, σε όλο το εύρος των γεγονότων.

Για αυτό αποφασίσαμε να ελεγχθεί αυτή η περίοδος.

Για αυτό το Δ.Σ του ΔΗΡΑΣ και το Δημοτικό Συμβούλιο αποφάσισαν να αναθέσουν σε ορκωτό ελεγκτή να ξεκαθαρίσει τι έγινε.

Όλα στο φως.

Θα ζητηθούν ευθύνες εκεί που πρέπει.

Τα συμπεράσματα και ότι προκύψει θα τεθούν υπόψην των συνδημοτών μας και του Δημοτικού Συμβουλίου, το οποίο θα κληθεί να πάρει τις όποιες αποφάσεις.

Αυτά λοιπόν θα τα δούμε στην πορεία.

Είμαστε όμως σήμερα εδώ να ανακοινώσουμε και να μάθει ο λαός της Κω τα συνταρακτικά στοιχεία που βρέθηκαν στα χέρια μας και έχουν να κάνουν με τον τρόπο που ο τέως δήμαρχος διαχειρίστηκε τα χρήματα των Κώων πολιτών και το ταμείο του Δήμου.

Είχαμε ακούσει πολλά για τη διαχείριση της δημοτικής αρχής Κυρίτση αλλά αυτό που είδαμε, με τα μάτια μας πια, ξεπερνά κάθε φαντασία.

Τι βρήκαμε; Συγκλονιστικά στοιχεία.

Και εξηγούμαι!

Ο τότε Δήμαρχος κ. Κυρίτσης, μιλάμε για το 2017 - 2018, παρανομώντας και παραβιάζοντας με το χειρότερο και πλέον ανήθικο τρόπο τα όρια των θεσμικών του ευθυνών, **υποχρέωσε εκβιάζοντας, τον ταμία του Δήμου,** να εκταμιεύει επί 2 έτη, πολλές δεκάδες χιλιάδες ευρώ, δίδοντας τα στο χέρι της τότε προέδρου του ΔΗΡΑΣ.

Κυριολεκτικά, έπραξαν το αδιανόητο!

Όταν το πρώτο, θεμελιώδες και αυτονόητο, αξίωμα στη λειτουργία της ταμειακής υπηρεσίας των Δήμων είναι ότι, **απαγορεύεται η διαχείριση ρευστού**, και όλες οι πράξεις γίνονται με τραπεζικές καταθέσεις , αυτό ξεπερνά κάθε όριο και κάθε ανοχή.

Όταν εκβιάζεις ως Δήμαρχος έναν εργαζόμενο να παρανομήσει, εκταμιεύοντας τεράστια χρηματικά ποσά, χωρίς να ακολουθείται η νόμιμη και προβλεπόμενη διαδικασία, τότε τα λόγο έχει ο εισαγγελέας.

Το λόγο έχουν όλες οι αρμόδιες αρχές που θα πρέπει να το διερευνήσουν εξονυχιστικά.

Εμείς δε θα σιωπήσουμε και θα παραδώσουμε, όπως οφείλουμε, όλα τα στοιχεία που βρήκαμε.

Και τι βρήκαμε, μέχρι τώρα;

Βρήκαμε το χρηματικό ένταλμα της οικονομικής υπηρεσίας Δήμου Κω, ύψους 150.000 ευρώ, με αριθμό 62 του 2017, που αντιστοιχούσε τότε στην ετήσια επιχορήγηση, να μην πιστώνεται στους επίσημους λογαριασμούς του ΔΗΡΑΣ, όπως ο νόμος υποχρεωτικά ορίζει.

Αντί αυτού, εκτός από την πληρωμή οφειλών σε ΔΟΥ και ΕΦΚΑ, είδαμε να λαμβάνει σε ρευστό, στο χέρι δηλαδή, η τότε Πρόεδρος της επιχείρησης, ποσό που έφτασε τις 70.000 ευρώ.

Πως έγινε η ανάληψη αυτών των χρημάτων;

Με κάποια υπογραφή σε ένα απλό φύλλο χαρτί.

Με καμία άλλη αναφορά. Ούτε καν τι ήταν αυτό το ποσό.

Από τις 20 Απριλίου έως τις 19 Μαϊου 2017, όπως γράφει αυτό το χαρτί.

Σε μια παράνομη διαδικασία πέρα για πέρα.

Με εκβιαζόμενο τον ταμία του Δήμου να παραβιάζει τη σωστή λειτουργία του ταμείου.

Με διαχείριση επ’ ονόματι του ΔΗΡΑΣ από το ταμείο του Δήμου, που δεν προβλέπεται.

Με λίγα λόγια, σε δύο χρόνια, το 2017 και το 2018, η Πρόεδρος του ΔΗΡΑΣ πήρε σε ρευστό από το ταμείο του Δήμου περίπου 255.000 ευρώ.

Που ξανακούστηκε αυτό;

Για όλους αυτούς τους λόγους, εκτός από το ταμείο του Δήμου θα ελεγχθεί στο σύνολό της και η λειτουργία της επιχείρησης, για το 2017, το 2018 αλλά και στο σύνολο αυτής της δραματικής περιόδου για τα δημοτικά μέσα ενημέρωσης.

Το να παίρνεις δεκάδες χιλιάδες ευρώ, που αθροιζόμενα είναι μερικές εκατοντάδες χιλιάδες, ως ρευστό από το ταμείο του Δήμου με μια απλή υπογραφή σε ένα μπακαλόχαρτο, αυτό μας ξεπερνά όλους.

Σε μια περίοδο που συν τοις άλλοις, ίσχυαν τα capital controls!

Αυτό δε γίνεται ούτε στην πιο μικρή ιδιωτική επιχείρηση.

Σε καμία επιχείρηση που σέβεται τον εαυτό της και τηρεί κατ’ ελάχιστο τη νομιμότητα.

Που ακούστηκε αυτό;

Που ζούμε;

Αυτή ήταν η δήθεν χρηστή διαχείριση του κ. Κυρίτση και της Αντιδημάρχου Οικονομικών της κας Παπαχρήστου;

Να μπαίνει όποιος θέλει στο ταμείο του Δήμου και να παίρνει ρευστό στο χέρι;

Που ξανακούστηκε κάτι τέτοιο;

Δυστυχώς αυτή είναι όμως η αλήθεια.

Εμείς δεσμευτήκαμε στους συμπατριώτες μας να βγει η αλήθεια στο φως.

Και θα βγει!

Όλα θα λάμψουν, για να μη ξανάρθουν μαύρες μέρες και μαύρες λογικές στη διαχείριση του δημοτικού χρήματος.

Ο κ. Κυρίτσης πρέπει να απολογηθεί και να ελεγχθεί για αυτό.

Η κα Παπαχρήστου πρέπει να απολογηθεί και να ελεγχθεί για αυτό.

Για τη μαύρη διαχείριση και για τις πιέσεις στους εργαζόμενους να παρανομήσουν.

Οι διατελέσαντες πρόεδροι του Δημοτικού Συμβουλίου δεν πήρανε χαμπάρι τι γινόταν;

Οι τότε αντιδήμαρχοι; Οι δημοτικοί του σύμβουλοι;

Όλοι τους χρωστάνε εξηγήσεις για όσα έκαναν.

Μαύρες διαδικασίες στη διαχείριση του δημοτικού χρήματος;

Κι όλα αυτά γιατί;

Για να μη πληρώσουν τους μισθούς των εργαζομένων που είχαν δικαιώσει τα δικαστήρια;

Που οι ίδιοι έστειλαν στα δικαστήρια για να βρουν το δίκιο τους;

Έχασαν όλες τις δίκες και παρόλα αυτά συνέχισαν να παρανομούν.

Μόνο και μόνο για να εκδικηθούν τους εργαζόμενους.

**Θλίψη και κακομοιριά σε έναν από τους κάποτε πιο περήφανους Δήμους στην Ελλάδα.**

**Αυτή ήταν η δημαρχία Κυρίτση.**

Γνώριζαν ότι ο ΔΗΡΑΣ είναι η μόνη δημοτική επιχείρηση που μπορεί να χρηματοδοτείται από το Δήμο, ως μονομετοχική δημοτική επιχείρηση ειδικού σκοπού.

Και τι έκαναν;

Από τη μια, το 2015, άλλαζαν το καταστατικό και μείωναν τη νόμιμη χρηματοδότηση του ΔΗΡΑΣ στις 150.000 ευρώ, λαϊκίζοντας ασύστολα.

Από την άλλη εξευτελίζονταν μόνοι τους, όταν το 2019 άλλαζαν πάλι το καταστατικό και αύξαναν τη νόμιμη χρηματοδότηση του ΔΗΡΑΣ στις 450.000 ευρώ.

Και το έκαναν με μόνο φόβο, το βάρος των καταλογισμών και των δεσμεύσεων προσωπικών τους λογαριασμών.

Οι αποφάσεις και οι δράσεις της δημοτικής αρχής στο επίμαχο διάστημα 2014 έως 2019 έχουν να κάνουν με στοχευμένη και μεθοδευμένη προσπάθεια να εκδιωχθούν οι εργαζόμενοι της επιχείρησης.

Θα μπορούσαν ξεκάθαρα, να πουν από την αρχή, κλείνουμε την επιχείρηση και να ακολουθήσει η διαδικασία εκκαθάρισης.

Όμως, ήθελαν να τιμωρήσουν ανθρώπους.

Ήθελαν να εξαθλιώσουν οικογένειες.

Να οδηγήσουν σε τραγικά αδιέξοδα ανθρώπους που σπούδαζαν παιδιά και δεν μπορούσαν να ανταποκριθούν ούτε στο ελάχιστο, αφού δεν είχαν εισόδημα.

Πότε όλα αυτά;

Την ίδια στιγμή που ο τότε Δήμαρχος και η επιλεκτική κουστωδία του καλοπερνούσαν.

Τότε που τα πολυτελή ταξίδια, άνευ περιεχομένου και ουσιαστικής αξίας για το νησί μας, μονοπωλούσαν την επικαιρότητα.

Πότε όλα αυτά;

Την ίδια στιγμή που οικογένειες εργαζόμενων κατέρρεαν, υπό το βάρος του τραγικού αδιεξόδου της οικονομικής ασφυξίας.

Για να το πετύχουν αυτό μεταχειρίστηκαν πονηρές και σχεδιασμένες μεθόδους που τους οδήγησαν σε πλήθος παράτυπων και παράνομων ενεργειών, με κόστος για το ταμείο του Δήμου και για το ΔΗΡΑΣ.

Στο Υπουργείο Εργασίας έφτασαν τα καμώματά τους.

Αποτέλεσμα αυτού, τα πρόστιμα που επιβλήθηκαν στην επιχείρηση για παράβαση της εργατικής νομοθεσίας.

Μη νομίζουν όμως ότι θα τους χαριστούν.

Δε θα τα πληρώσουν οι Κώοι πολίτες αλλά αυτοί που ευθύνονται.

Θα τα πληρώσουν οι ίδιοι μέχρι τελευταίου σεντς.

Για αυτό και έχασαν όλα τα δικαστήρια, τα οποία δικαίωσαν τους εργαζόμενους.

Το Μονομελές Πρωτοδικείο Κω με την υπ’ αριθμό 82/2016 απόφασή του.

Το Μονομελές Μεταβατικό Εφετείο Δωδεκανήσου με την υπ’ αριθμό 2/2018 απόφασή του.

Ο Άρειος Πάγος με την τελική απόφασή του τον Ιούλιο 2019.

Δικαίωσαν τους εργαζόμενους και χρέωσαν το ΔΗΡΑΣ να πληρώνει και τόκους, εκτός από την καταβολή των μισθών.

**Οι συμπολίτες μας πρέπει να καταλάβουν με απλά λόγια τι συνέβη τότε.**

Η δημοτική αρχή, δεν πλήρωνε τους εργαζόμενους.

Οι εργαζόμενοι προσέφυγαν στα δικαστήρια τα οποία και τους δικαίωσαν, καταδικάζοντας την πρόεδρο του ΔΗΡΑΣ για δόλο και σκοπιμότητα, στη μη καταβολή των δεδουλευμένων.

Έτσι, με βάση τις αποφάσεις των δικαστηρίων, οι εργαζόμενοι για μια μακρά περίοδο που τους ανάγκασαν να μη δουλεύουν, πρέπει να πληρωθούν.

Αυτά τα χρήματα, που ξεπερνούν τις 100 χιλιάδες ευρώ, θα τα πληρώσει και με τόκους ο ΔΗΡΑΣ.

Δηλαδή, ο Κώος φορολογούμενος Δημότης.

Αυτό δεν το χωράει η συνείδησή μας και δεν θα το επιτρέψουμε.

Αυτά τα χρήματα, που είναι ο ιδρώτας του Κωακού λαού, θα κληθεί να τα πληρώσει ο τότε Δήμαρχος Κω, και όλοι όσοι συνέβαλαν με τις αποφάσεις τους σε αυτό.

Το 2014 εργάζονταν στο ΔΗΡΑΣ 14 συμπολίτες μας.

Σε αυτό το διάστημα απεβίωσαν 2 και άλλοι 2 συνταξιοδοτήθηκαν.

Οι εργαζόμενοι κράτησαν ζωντανή την επιχείρηση, προσπαθώντας να διασώσουν εκτός από τις θέσεις εργασίας και τον ενημερωτικό ρόλο του στην τοπική κοινωνία.

Όλοι γνωρίζουμε ότι σήμερα η κατάσταση είναι δύσκολη. Όλα έχουν κόστος.

Προσπαθούμε να δρομολογήσουμε λύσεις.

Καταρχήν με την επίλυση των εργασιακών ζητημάτων.

Να επιλύσουμε το πρόβλημα στέγασης της τηλεόρασης σε κατάλληλο χώρο.

Να δούμε τον μηχανολογικό εξοπλισμό που έχει καταρρεύσει.

Να εξαντλήσουμε τα περιθώρια που έχουμε για φρεσκάρισμα του ΔΗΡΑΣ σε όλα τα επίπεδα.

Στόχος μας είναι η εναρμόνιση της λειτουργίας του στο νέο νομοθετικό πλαίσιο που θα ισχύσει σύντομα όπως πληροφορούμαστε.

Ο ΔΗΡΑΣ μπορεί, έστω και κάτω από αυτές τις πολύ δύσκολες συνθήκες στις οποίες έχει περιέλθει, λόγω όλων όσων ανέφερα παραπάνω, να έχει ρόλο.

Έτσι:

* Αλλάζουμε το λογότυπο της τηλεόρασης, όπως το έχουμε συνηθίσει δεκαετίες τώρα, και το συνδέουμε άμεσα με την αναγκαιότητα υποστήριξης του brand name της Κω.
* Δημιουργούμε νέο, σύγχρονο και ευέλικτο site που θα συνδέεται λειτουργικά με το νέο site του Δήμου, που αυτή την περίοδο δημιουργούμε.

Για τα δύο προηγούμενα, δηλαδή το νέο λογότυπο και τη νέα ιστοσελίδα, η παρουσίαση θα γίνει την επόμενη εβδομάδα

* Επενδύουμε στην ενημέρωση, με σημείο αναφοράς την εξωστρέφεια. Μπορούμε και πρέπει, να δημιουργούμε και να επικοινωνούμε θετικές ειδήσεις για το νησί. Γεγονότα, εκδηλώσεις, πολιτιστικά δρώμενα, μεγάλοι στόχοι. Η Ιπποκρατική Κως στο επίκεντρο.
* Περνάμε δυναμικά στην ηλεκτρονική εποχή, στην άμεση πληροφόρηση, στη διάχυση και μεταφορά της είδησης σε ένα ευρύ κοινό, με άνοιγμα σε νέες ηλικιακές ομάδες.
* Συνδέουμε έως το 2021 τη νέα τηλεόραση με τις ξενοδοχειακές μονάδες για να προβάλλεται η Κως μέσα από σύγχρονες παραγωγές.
* Διευρύνουμε και εδραιώνουμε την αλληλεπίδραση και τη διαδραστική πληροφόρηση με τους Κώους της διασποράς.
* Εντάσσουμε την πληροφόρηση στα social media με σύντομο και περιεκτικό τρόπο.
* Ανοίγουμε τη συνεργασία με τοπικά ΜΜΕ, στο πλαίσιο προσπάθειας ισχυροποίησης του Μέσου, χωρίς αυτό να δημιουργεί συνθήκες ανταγωνισμού.
* Δίνουμε τη δυνατότητα στις νέες ηλικίες να χρησιμοποιήσουν τον ΔΗΡΑΣ για να επικοινωνήσουν τις δικές τους προτεραιότητες, τη δική τους ¨οπτική¨ στα ζητήματα που τους αφορούν.
* Διερευνούμε και υιοθετούμε κάθε καλή σύγχρονη πρακτική που μπορεί να αποφέρει έσοδα στο μέσο.
* Προσαρμόζουμε το διαφημιστικό τμήμα στις σύγχρονες ανάγκες και στην ευελιξία που προσφέρουν τα ηλεκτρονικά μέσα στην άμεση και με περιορισμένο κόστος μεταφορά της στοχευμένης πληροφόρησης.

Γνωρίζουμε ότι πρόκειται για δύσκολη προσπάθεια.

Θα το τολμήσουμε.

Για αυτό είμαστε εδώ.

Με συνεργασία, ανταλλαγή απόψεων, δημιουργικό διάλογο και κοινή στόχευση.

Γιατί ο ΔΗΡΑΣ μπορεί και πρέπει να συμβάλλει στην προσπάθεια επανατοποθέτησης της Κω στον σύγχρονο κόσμο.